Synesthesia, Όταν ο Ήχος Συναντά το Χρώμα
2026-05-09 13:00 - 14:00 (Europe/Athens) | Πινακοθήκη Δήμου Αθηναίων, Municipal Gallery of Athens, Αθήνα, Αθήνα, 104 36, Greece
Στο πλαίσιο του Φεστιβάλ του Δήμου Αθηναίων 2026, η έννοια της «Συναισθησίας» ζωντανεύει μέσα από μια μοναδική συναυλία που καταργεί τα όρια ανάμεσα στις τέχνες. Σε έναν χώρο περιτριγυρισμένο από έργα ζωγραφικής, ο ήχος και το χρώμα γίνονται ένα, δημιουργώντας μια πολυαισθητηριακή εμπειρία. Ο ιδιαίτερος συνδυασμός του φαγκότου και της άρπας ξεδιπλώνει ένα πλούσιο ηχοχρωματικό φάσμα -από τη βαθιά, εκφραστική φωνή του φαγκότου έως την αιθέρια, διάφανη υφή της άρπας. Το πρόγραμμα περιλαμβάνει έργα μεγάλων συνθετών, σε μια μουσική διαδρομή που μετατρέπει την ακρόαση σε οπτική εμπειρία. Οι δύο διακεκριμένοι σολίστ, Βασίλης Πριόβολος και Λίλια Εσίποβα, καθοδηγούν αυτή τη μοναδική «τελετουργία», δημιουργώντας μια γέφυρα ανάμεσα στον ήχο και την εικόνα. Μια εμπειρία όπου η μουσική δεν ακούγεται απλώς, αλλά «φαίνεται».

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

World of Beer Festival 2026
2026-05-09 12:00 - 23:30, 2026-05-08 14:00 - 23:30 | Τεχνόπολη Δήμου Αθηναίων, Πειραιώς 100, Αθήνα, Αθήνα, 118 54, Greece
Το Φεστιβάλ του Δήμου Αθηναίων 2026 συναντά το World of Beer Festival για ένα μοναδικό τριήμερο αφιερωμένο σε όσους αγαπούν την καλή μπίρα, το φαγητό και τη μουσική. Από τις 8 έως τις 10 Μαΐου, στην Τεχνόπολη του Δήμου Αθηναίων θα συγκεντρωθούν πάνω από 300 beer brands από την Ελλάδα και το εξωτερικό: από κλασικές lager και weiss μέχρι πρωτότυπες craft μπίρες με μαστίχα ή λεβάντα.

Στα Beer Talks & Tastings, οι ειδικοί θα αποκαλύψουν τα μυστικά του τέλειου pairing, ενώ η εμπειρία θα απογειωθεί με λαχταριστό street food και ένα εκρηκτικό line-up 9 διαφορετικών συναυλιών: από το rock των Magic de Spell και του Διονύση Τσακνή μέχρι τα παραδοσιακά ικαριώτικα γλέντια του Νίκου Φάκαρου.

Το γέλιο έχει την τιμητική του με κορυφαία stand-up shows από τους Βαγγέλη Χαρισόπουλο, Δήμητρα Νικητέα και άλλους αγαπημένους κωμικούς. Με games area, τα Greek Beer Awards 2026 και μια ατμόσφαιρα γεμάτη ενέργεια, το World of Beer γίνεται το απόλυτο σημείο συνάντησης της πόλης.

Κλείστε το εισιτήριό σας και ετοιμαστείτε για ένα τριήμερο που τα έχει όλα, απολαμβάνοντας πάντα υπεύθυνα!

MOb
2026-05-08 21:00 - 23:00 | Πλατεία Αυδή, Γιατράκου 9, Αθήνα, Αθήνα, 104 36, Greece
Το Φεστιβάλ του Δήμου Αθηναίων υποδέχεται τους MOb στην Πλατεία Αυδή για μια εμφάνιση που κινείται πέρα από είδη και συμβάσεις. Το τρίο των Παναγιώτη Κωστόπουλου, Αλέξανδρου Δελή και Μάριου Βαληνάκη δημιουργεί ένα ηχητικό σύμπαν από synthesizers, loops, drones και απρόβλεπτες μουσικές αποκλίσεις, με αφετηρία την jazz αλλά σαφή διάθεση πειραματισμού. Η μουσική τους ξεδιπλώνεται ανοιχτά και ελεύθερα, προσκαλώντας το κοινό σε μια εμπειρία περισσότερο βιωματική παρά κατηγοριοποιημένη.

Η Πλατεία Αυδή, ένα σημείο που έχει συνδεθεί με τον αστικό πολιτισμό και τις πιο ενδιαφέρουσες εκφάνσεις της σύγχρονης Αθήνας, μετατρέπεται σε χώρο ακρόασης, ανακάλυψης και έντασης. Οι MOb προτείνουν ένα ζωντανό μουσικό ταξίδι χωρίς ασφαλή όρια, όπου η αυτοσχεδιαστική ενέργεια και η τεχνολογική επεξεργασία συνυπάρχουν δημιουργικά. Μια εμφάνιση ανοιχτή, σύγχρονη και περιπετειώδης.

Νησιώτικο Πανηγύρι
2026-05-08 19:00 - 23:00 | Πλατεία Κλαυθμώνος, Πλατεία Κλαυθμώνος, Αθήνα, Αθήνα, 105 61, Greece
Ο Νίκος Οικονομίδης, κορυφαίος δεξιοτέχνης του βιολιού και αυθεντικός εκφραστής της νησιωτικής παράδοσης, έρχεται στην Πλατεία Κλαυθμώνος για μια βραδιά γεμάτη Κυκλάδες, καλοκαιρινή αύρα και γνήσιο μουσικό συναίσθημα. Με μια πορεία βαθιά συνδεδεμένη με το νησιωτικό ηχόχρωμα και τη ζωντανή μουσική παράδοση του Αιγαίου, φέρνει μαζί του στη μέση της πόλης την ενέργεια ενός αυθεντικού καλοκαιρινού γλεντιού. Η συναυλία λειτουργεί σαν μια μικρή μουσική απόδραση από την καθημερινότητα.

Μαζί με την Κυριακή Σπανού και τη Μουσική Ομάδα «Κέρος», στήνουν μια ανοιχτή γιορτή με βιολιά, τραγούδια και ρυθμούς που θυμίζουν κυκλαδίτικο πανηγύρι. Το κοινό καλείται να γίνει μια μεγάλη παρέα, να χορέψει, να τραγουδήσει και να μεταφερθεί για λίγο νοερά στα νησιά. Μια βραδιά που αποδεικνύει πως το ελληνικό καλοκαίρι μπορεί να ξεκινήσει και στο κέντρο της Αθήνας, κάτω από τον αττικό ουρανό.

Χειμερινοί Κολυμβητές
2026-05-05 21:00 - 23:00 | Εθνικό Αρχαιολογικό Μουσείο, Πατησίων 44, Αθήνα, Αθήνα, 106 82, Greece
Οι Χειμερινοί Κολυμβητές έρχονται στην ατμοσφαιρική αυλή του Εθνικού Αρχαιολογικού Μουσείου για μια ιδιαίτερη συναυλία στο πλαίσιο του Φεστιβάλ. Με τον αναγνωρίσιμο ήχο και τη διαχρονική τους ιδιοσυγκρασία, παρουσιάζουν τραγούδια που μιλούν για τον έρωτα, τη μοναξιά, τη συντροφιά και τη μαγεία της νύχτας. Σε έναν χώρο ιδιαίτερης ομορφιάς και ησυχίας, η μουσική τους αποκτά ακόμη μεγαλύτερη εγγύτητα και συγκινησιακή δύναμη.

Κομμάτια που έχουν χαραχτεί στη μουσική μνήμη πολλών γενεών επιστρέφουν σε ένα σκηνικό που ευνοεί την ακρόαση και τη συγκέντρωση. Η συναυλία λειτουργεί σαν μια συνάντηση με μια άλλη, πιο διακριτική, αλλά βαθιά ουσιαστική πλευρά του ελληνικού τραγουδιού. Μια βραδιά γεμάτη συγκίνηση, οικειότητα και ποιητική απλότητα, που υπενθυμίζει πως η αληθινή καλλιτεχνική δύναμη συχνά κρύβεται στις λεπτές αποχρώσεις.

Παντελής Θαλασσινός
2026-05-04 21:00 - 23:00 | Πλατεία Κοραή, Κοραή 1, Αθήνα, Αθήνα, 105 64, Greece
Ο ΜΕΝΤΑ 88 FM επιστρέφει στο Φεστιβάλ του Δήμου Αθηναίων, δίνοντας για ακόμη μια χρονιά το δικό του μουσικό στίγμα στη μεγάλη γιορτή της πόλης. Αυτή τη φορά προσκαλεί στη σκηνή έναν από τους πιο αγαπημένους και διαχρονικούς τραγουδοποιούς της ελληνικής μουσικής, τον Παντελή Θαλασσινό.

Με μια πορεία που μετρά δεκαετίες δημιουργίας και επιτυχιών, ο Παντελής Θαλασσινός κατάφερε να γεφυρώσει το παραδοσιακό με το έντεχνο τραγούδι, χαρίζοντάς μας διαχρονικά κομμάτια όπως τα «Εισιτήριο στην τσέπη σου», «Ανάθεμά σε», «Καράβια Χιώτικα» και τα εμβληματικά «Σμυρναίικα Τραγούδια». Από την εποχή των Λαθρεπιβατών μέχρι τη σπουδαία προσωπική του δισκογραφία, παραμένει μια φωνή – σταθμός που «ταξιδεύει» από το Αιγαίο μέχρι τις γειτονιές της Αθήνας. Συνοδευόμενος από μια μπάντα κορυφαίων μουσικών, υπόσχεται μια βραδιά γεμάτη συναίσθημα, αυθεντικότητα και τραγούδια που όλοι έχουμε αγαπήσει.

Old Souls, New City by Coordinatas
2026-05-02 17:00 - 23:00 | Άλσος Παγκρατίου, Άλσος Παγκρατίου, Αθήνα, Αθήνα, 116 35, Greece
Tο πρότζεκτ «Old Souls, New City» φέρνει έναν αέρα ανανέωσης στις γειτονιές της Αθήνας, μετατρέποντας τον δημόσιο χώρο σε ένα ζωντανό σκηνικό, όπου το παρελθόν συναντά τη σύγχρονη αισθητική.

Ανάμεσα σε κρεμάστρες με επιλεγμένα vintage ευρήματα και σελίδες βιβλίων γεμάτες ιστορία, η πόλη επανασυνδέεται με τις ρίζες της μέσα από μια φρέσκια και βιώσιμη ματιά. Η εμπειρία εμπλουτίζεται με εικόνες Ελλήνων φωτογράφων που αποτυπώνουν τον αστικό παλμό, ενώ το ιδανικό soundtrack αναλαμβάνουν οι Coordinatas: ζεστοί, αναλογικοί ήχοι, από early house μέχρι soulful disco grooves, δημιουργούν το κατάλληλο κλίμα για εξερεύνηση και κοινωνικοποίηση.

Μια γιορτή της κοινότητας που τιμά το παλιό δημιουργώντας το καινούργιο, προσκαλώντας μας να ανακαλύψουμε ξανά τη γοητεία της αυθεντικής Αθήνας.

DJ SET
ALEGAM
BABY JONES
BELLAS
DECOUP
HERS
MONORISM

LIVE PERFORMANCE
SOUL PEANUTS

Πρωτογένους Urban Market
2026-05-01 17:00 - 2026-05-03 23:00 | Πρωτογένους, Πρωτογένους, Αθήνα, Athens, 105 54, Greece
Η οδός Πρωτογένους, ένα από τα πιο ζωντανά και ιδιαίτερα σημεία του αθηναϊκού κέντρου, υποδέχεται το Φεστιβάλ του Δήμου Αθηναίων για τρεις ημέρες γεμάτες μουσική, χορό και αστική ενέργεια. Ένας δρόμος που έχει ταυτιστεί με τη δημιουργικότητα, τις εναλλακτικές διαδρομές της πόλης και την αίσθηση της αυθόρμητης συνάντησης, αλλάζει ρυθμό και μετατρέπεται σε μια ανοιχτή γιορτής.

Καθώς πέφτει η νύχτα, η Πρωτογένους γεμίζει με συναυλίες, DJs, φαγητό στο χέρι, pop-ups και μικρές εκπλήξεις που ξεπηδούν σε κάθε γωνία. Η εμπειρία θυμίζει ένα μεγάλο αστικό πάρτι, όπου άγνωστοι γίνονται παρέα και η πόλη αποκαλύπτει τον πιο ανοιχτό και ανεπιτήδευτο εαυτό της. Μια δράση που αναδεικνύει την πιο ζωντανή και σύγχρονη πλευρά της Αθήνας.

Athens Urban Picnic 2026
2026-05-01 12:00 - 20:00 | Ακαδημία Πλάτωνος, Μοναστηρίου 138, Αθήνα, Αθήνα, 104 42, Greece
Το Athens Urban Picnic επιστρέφει για πέμπτη χρονιά και δίνει, όπως πάντα, το πιο φωτεινό σύνθημα για την έναρξη του Φεστιβάλ του Δήμου Αθηναίων 2026. Την Πρωτομαγιά, το Πάρκο Ακαδημίας Πλάτωνος μετατρέπεται ξανά σε έναν μεγάλο, ανοιχτό χώρο συνάντησης, χαλάρωσης και γιορτής, εκεί όπου η άνοιξη βρίσκει τον πιο φυσικό της τόπο μέσα στην πόλη. Από το πρωί έως το βράδυ, το κοινό καλείται να απλώσει την ψάθα του στο γρασίδι και να απολαύσει μια ημέρα γεμάτη μουσική, δημιουργικές δράσεις για παιδιά, μουσικοθεατρικές στιγμές, υπαίθριες προβολές και ανοιξιάτικη διάθεση.

Γνωστοί παραγωγοί αγαπημένων ραδιοφωνικών σταθμών της πόλης δίνουν τον ρυθμό της ημέρας με μουσικές επιλογές που συνοδεύουν ιδανικά αυτή τη γιορτή στην καρδιά της Αθήνας. Καθώς ο ήλιος πέφτει, το σκηνικό γίνεται ακόμη πιο μαγικό, θυμίζοντάς μας ότι η πόλη μπορεί, έστω και για μια μέρα, να γίνει πιο ανάλαφρη, πιο ανθρώπινη και πιο συλλογική.

12.00-18.00: Face painting: Ζωγραφική προσώπου και glitter tattooing που θα μεταμορφώσει τα πρόσωπα των παιδιών με εντυπωσιακά χρώματα.

12.00- 15.00: Πρωτομαγιάτικα στεφάνια από επαναχρησιμοποιούμενα υλικά: Η Διεύθυνση Καθαριότητας και Ανακύκλωσης του Δήμου Αθηναίων προσκαλεί τα παιδιά σε ένα δημιουργικό εργαστήριο, όπου η άνοιξη ζωντανεύει μέσα από την επαναχρησιμοποίηση! Με ρολά από χαρτόνι, χρώματα και πολλή φαντασία, τα παιδιά φτιάχνουν τα δικά τους πολύχρωμα πρωτομαγιάτικα στεφάνια, αναδεικνύοντας πώς απλά υλικά μπορούν να μεταμορφωθούν σε χαρούμενες ανοιξιάτικες κατασκευές. Μια δραστηριότητα που καλλιεργεί τη δημιουργικότητα, την οικολογική συνείδηση και την ανοιξιάτικη διάθεση.

12.00-16.00: Αψού!!! (από τη γύρη των λουλουδιών): “Ένα κλόουν όταν περνάει δίπλα από λουλούδια σκύβει. Για να μην είναι ψηλότερο από αυτά.” Τα 20 κλόουν του τρίτου έτους της Δραματικής Σχολής του Ωδείου Αθηνών γιορτάζουν την Άνοιξη και μοιράζονται τη συγκίνηση του “είμαστε μαζί” με τον δικό τους ελεύθερο, αυθόρμητο και μοναδικό τρόπο.

12.30-16.30: Εργαστήριο λουλουδιών: Στο εργαστήριο λουλουδιών της Πρωτομαγιάς, τα παιδιά φτιάχνουν τα πιο ιδιαίτερα λουλούδια και ανακαλύπτουν τη μαγεία της φύσης, μέσα από τα χρώματα. Μια χαρούμενη δραστηριότητα γεμάτη φαντασία και ανοιξιάτικη διάθεση!

12.30- 13.20: Running session: Ομαδικό running session στο πάρκο Ακαδημίας Πλάτωνος, με χαλαρό ρυθμό και θετική ενέργεια. Τρέξε στη φύση, βελτίωσε την αντοχή σου και απόλαυσε τη διαδρομή μαζί με την ομάδα.

13.30-14.20: Felipe -Bubble show: Ένα show γεμάτο μαγικές σαπουνόφουσκες, που πετάνε στον ουρανό με παρέα τους μια παραμυθένια μουσική.

12.30-13.15, 13.30-14.15, 14.30-15.15, 15.45-16.30, 16.45-17.30: Dj Chef: Πώς συνδυάζεται η μουσική με τη μαγειρική; Ο αγαπημένος μουσικός παραγωγός του En Lefko 87.7 Σπύρος Παγιατάκης ανακατεύει υλικά και νότες, στο πιο fun εργαστήριο μαγειρικής!

13.00- 14.10: Θεατρική παράσταση: «Μια κουταλιά σαν αγκαλιά»: Το Kids Radio παρουσιάζει την πρώτη του θεατρική παράσταση: «Μια κουταλιά σαν αγκαλιά». Πήραμε τα αγαπημένα «Κουζινοτράγουδα» που ακούμε στον αέρα του Kids Radio, βάλαμε την Kids Radio Banda επί σκηνής και φτιάξαμε ένα θεατρικό έργο γεμάτο χιούμορ και φαντασία! «Τι συμβαίνει όταν η κουζίνα γεμίζει μουσική και μια κουταλιά… γίνεται η πιο ζεστή αγκαλιά;»

16.00-17.00: Training session: Γυμναστική χωρίς όργανα μέσα στη φύση, με απλές ασκήσεις για όλα τα επίπεδα. Μια ευκαιρία να κινηθείς, να αποφορτιστείς και να έρθεις σε επαφή με την healthy πλευρά σου.

18.30- 19.30: Kids Radio Banda: Πλαισιωμένη από ταλαντούχους μουσικούς, η Kids Radio Banda έχει ήδη αγαπηθεί από μικρούς και μεγάλους. Με την μοναδική τους ικανότητα να μιξάρουν γνωστές χορευτικές επιτυχίες με αγαπημένα παιδικά τραγούδια, η μπάντα δημιουργεί το απόλυτο οικογενειακό – και όχι μόνο – κέφι! Με αγγλικό κι ελληνικό ρεπερτόριο κι ένα medley hit κομματιών,
η Kids Radio Banda δεν αφήνει κανέναν με… σταυρωμένα πόδια…

20.00: Λήξη εκδήλωσης

Νεφέλη Φασούλη
2025-12-28 20:00 - 21:00 | Πλατεία Κοτζιά, Πλατεία Κοτζιά, Αθήνα, Αθήνα, 105 51, Greece
Το κορίτσι – φαινόμενο της νέας γενιάς του ελληνικού τραγουδιού, η Νεφέλη Φασούλη, έρχεται στην πλατεία Κοτζιά για μια μεγάλη χριστουγεννιάτικη συναυλία που θα μείνει αξέχαστη. Με παρουσία που θυμίζει ηρωίδα του γαλλικού Νέου Κύματος, κινείται με κομψότητα ανάμεσα σε διαφορετικά μουσικά στυλ, μεταμορφώνοντας κάθε εμφάνιση σε ένα μικρό μουσικό κινηματογράφο. Η φωνή της, η ευαισθησία της και ο αέρας ανανέωσης που φέρνει στη σκηνή θα ξεχωρίσουν στην πιο “κομψή” συναυλία των γιορτών.

Billie Kark
2025-12-28 18:00 - 19:00 | Πλατεία Κοτζιά, Πλατεία Κοτζιά, Αθήνα, Αθήνα, 105 51, Greece
Η Billie Kark, μια από τις πιο ξεχωριστές φωνές της Gen Z, έχει ήδη αφήσει το αποτύπωμά της στη σύγχρονη αθηναϊκή μουσική σκηνή, ισορροπώντας ανάμεσα στους ρόλους της DJ, τραγουδίστριας και τραγουδοποιού. Ο ήχος της είναι ατίθασος και συναρπαστικός: βουτάει σε ηλεκτρονικούς παλμούς, αντλεί έμπνευση από την παράδοση και πλέκει ιστορίες που παραπέμπουν σε δάση, κορφές και μικρούς μύθους. Αυτό το ιδιαίτερο, πρωτοποριακό μουσικό σύμπαν φέρνει η Billie Kark τα Χριστούγεννα στην Αθήνα, ανεβάζοντας τον ρυθμό, στην πλατεία Κοτζιά.

Kids Radio - Μια Μέρα για Όλη την Οικογένεια
2025-12-27 12:00 - 18:00 | Πλατεία Κοτζιά, Πλατεία Κοτζιά, Αθήνα, Αθήνα, 105 51, Greece
Ένα γιορτινό φεστιβάλ για όλη την οικογένεια σε συνεργασία με την Frontstage Entertainment:

Face painting και bubble show, εργαστήριο κατασκευής γουριού, πειράματα με… χιόνι, αφήγηση χριστουγεννιάτικου παραμυθιού, «συνάντηση» με τον Άγιο Βασίλη, DJ set με τους παραγωγούς του HiΤ 88.9, αλλά και μια γιορτινή συναυλία με την Kids Radio Banda -από το πρωί έως το απόγευμα- στο Christmas Market, στην Πλατεία Κοτζιά.

Αναλυτικά, το πρόγραμμα:
12:00 – 18:00 | X-Mas Face Painting
12:00 – 14:00 | DJ Set με τους παραγωγούς του HiΤ 88.9
12:00 – 16:00 | Εργαστήριο κατασκευής γουριού
12:00 – 17:00 | Santa is coming to town
12:00 – 17:00 | Πειράματα: Φτιάχνουμε Χιόνι!
17:00 – 18:00 | Kids Radio Banda
15:00 – 16:00 | Αφήγηση Χριστουγεννιάτικου Παραμυθιού
16:00 – 17:00 | Bubble Show

De Profundis Ensemble
2025-12-20 21:00 - 22:00 | Καπνικαρέα, Πλατεία Καπνικαρέας, Αθήνα, Αθήνα, 105 63, Greece
Το μουσικό σύνολο De Profundis αφήνει την αίθουσα του Ωδείου, “σπάει το πρωτόκολλο” και βγαίνει στο πιο ζωντανό σημείο της πόλης: στην Ερμού, ανάμεσα σε φώτα, βουή και γιορτινή κίνηση, ένα σύνολο δεξιοτεχνών μουσικών φέρνει την κλασική μουσική εκεί όπου αναπνέει ελεύθερα. Με πάθος, δεξιοτεχνία και σκηνική ενέργεια, μετατρέπουν τον πιο εμπορικό δρόμο της Αθήνας σε υπαίθρια σκηνή υψηλής τέχνης. Για τη Μεγαλύτερη Νύχτα του Χρόνου, η πόλη ντύνεται με μελωδίες που γεφυρώνουν το χθες με το σήμερα, μια εμπειρία που αποδεικνύει ότι η κλασική μουσική λάμπει παντού, αρκεί να της δώσεις χώρο.

Storyville Ragtimers & Stomping Ground
2025-12-20 21:00 - 22:00 | Πεζόδρομος Βουκουρεστίου, Πεζόδρομος Βουκουρεστίου, Κολωνάκι, 106 71
Αναδρομή σε μια εποχή όπου η τζαζ δεν ήταν απλώς μουσική, αλλά τρόπος ζωής. Οι The Storyville Rugtimers φέρνουν τη Μεγαλύτερη Νύχτα του Χρόνου τον παλμό της Νέας Ορλεάνης των ’20s: τους νυχτόβιους δρόμους του Storyville, τους ρυθμούς του Basin Street και τον ήχο των ποταμόπλοιων που ταξίδευαν στον Μισισιπή. Με την αύρα του Άρμστρονγκ, του Τζέλι Ρολ Μόρτον και όλων όσοι έγραψαν ιστορία, στήνουν στον πεζόδρομο της Βουκουρεστίου μια χριστουγεννιάτικη σκηνή με άρωμα εποχής. Μια βραδιά γεμάτη σουίνγκ, λαμπιόνια και αστραφτερό vintage στυλ, εκεί όπου η μαγεία της τζαζ ξαναγεννιέται. H χορευτική ομάδα Stomping Ground που πλαισιώνει τη βραδιά, σίγουρα θα μας ξεσηκώσει να χορέψουμε και εμείς!

Alexandros Affolter Quartet - Sinatra with a Twist
2025-12-20 20:00 - 21:00 | Πλατεία Μεσολογγίου, Πλατεία Μεσολογγίου, Αθήνα, Αθήνα, 116 34, Greece
Χριστούγεννα χωρίς jazz δεν γίνονται και για τη Μεγαλύτερη Νύχτα του Χρόνου το Φεστιβάλ του Δήμου Αθηναίων φέρνει μελωδίες από Φρανκ Σινάτρα στην πλατεία Μεσολογγίου. Ο Ολλανδός τραγουδιστής Alexandros Affolter συνεργάζεται με τον ντράμερ Σεραφείμ Μπέλλο και μαζί δημιουργούν ένα project – φόρο τιμής στον Σινάτρα μέσα από μια φρέσκια οπτική της τζαζ. Κλασικά, αγαπημένα τραγούδια του Σινάτρα, αλλά και επιλογές που σημάδεψαν την προσωπική του δισκοθήκη μπλέκονται σε ένα πρόγραμμα που αναβιώνει την εποχή της μεγάλης λάμψης, με σεβασμό.

Πατινάδα με την Αγία Φανφάρα
2025-12-20 19:30 - 20:30 | Πλατεία Μοναστηρακίου, Πλατεία Μοναστηρακίου, Αθήνα, Αθήνα, 105 57, Greece
Η Αγία Φανφάρα έρχεται λίγο πριν τη Μεγαλύτερη Νύχτα του Χρόνου για να ανάψει την σπίθα της γιορτής και να κάνει την πόλη να πάλλεται στον ρυθμό της. Η ορχήστρα – μύθος που αποτελείται από 25 μουσικούς με χάλκινα, ξύλινα και κρουστά όργανα θα ξεχυθεί στους δρόμους με τη δύναμη της μουσικής της, πλαισιώνοντας για ακόμη μια φορά το Φεστιβάλ του Δήμου Αθηναίων. Από την πλατεία Μοναστηρακίου έως την πλατεία Αβησσυνίας, η μπάντα στήνει μια βαλκανική πομπή που θα παρασύρει μικρούς και μεγάλους, γεμίζοντας την Αθήνα με χαμόγελα, ρυθμό και γιορτινή διάθεση. Φέτος, η πόλη δεν στολίζεται απλώς, αλλά χορεύει σε βαλκανικούς ρυθμούς!

Piano Stories - Μελαχρινός Βελέντζας
2025-12-20 19:30 - 20:30 | Πλατεία Βικτωρίας, Πλατεία Βικτωρίας, Αθήνα, 104 34, Greece
Ο Μελαχρινός Βελέντζας, ο καλλιτέχνης που συστήθηκε στο κοινό μέσα από το πολυταξιδεμένο Lemon, έρχεται για τη Μεγαλύτερη Νύχτα του Χρόνου με ένα νέο, γιορτινό μουσικό σύμπαν. Οι Piano Stories του, μικρές ιστορίες που γεννήθηκαν άλλοτε από μνήμη κι άλλοτε από στιγμές του σήμερα, συνδυάζονται με χριστουγεννιάτικες “αποχρώσεις” και μάς καλούν σε μια απρόβλεπτη, ποιητική στάση στην πλατεία Βικτωρίας. Μια συνάντηση που θυμίζει ότι -τελικά- ένα πιάνο αρκεί για να πει όσα δεν χωρούν σε λέξεις.

Πρωτογένους Street Party
2025-12-20 17:30 - 2025-12-21 23:00 | Πρωτογένους, Πρωτογένους, Αθήνα, Athens, 105 54, Greece
Στην καρδιά της πόλης, η Πρωτογένους ανάβει φώτα για ένα εορταστικό διήμερο. Ο δρόμος μεταμορφώνεται σε μια μικρή “πολιτεία” μουσικής και δημιουργίας, όπου οι DJs την πρώτη νύχτα ανεβάζουν τον ρυθμό, ενώ τη δεύτερη νύχτα τη σκυτάλη παίρνουν οι ανερχόμενες μπάντες της εναλλακτικής σκηνής. Το κοινό περιμένουν happenings, καλλιτέχνες και μικρές εκπλήξεις, ενώ τα καταστήματα και τα εργαστήρια της γειτονιάς μένουν ανοιχτά για να ενισχύσουν τις δύο βραδιές με γεύσεις και αρώματα. Δύο νύχτες στις οποίες η πόλη πάλλεται και η Πρωτογένους γίνεται το απρόσμενο σημείο γιορτινής συνάντησης.

20 Δεκεμβρίου: DJ sets
21 Δεκεμβρίου: Live μπάντες

Πάνος Βλάχος Live
2025-09-21 18:30 - 20:00 | Αθηνάς, Αθηνάς, Αθήνα, Αθήνα, 105 52, Greece
Μια μοναδική συναυλία γεμάτη αυτοσχεδιασμούς, τραγούδι, γέλιο και αυθορμητισμό έρχεται στην καρδιά της Αθήνας! Όσα έχει συγκεντρώσει όλα αυτά τα χρόνια στις αποσκευές του, ο αεικίνητος ηθοποιός και τραγουδοποιός, Πάνος Βλάχος, τα καταθέτει στη σκηνή του «Αθηνάς Χωρίς Αυτοκίνητο», με γενναιοδωρία και συγκίνηση.

Τα τραγούδια του αποτελούν μια αφήγηση με προσωπική, κοινωνική και πολιτική διάσταση. Για τον Πάνο Βλάχο, η τέχνη είναι παρέα και στη μέση της οδού Αθηνάς, η παρέα αυτή γίνεται ακόμη πιο ζωντανή, υποσχόμενη στιγμές μέθεξης, συγκίνησης και χαράς.

Κρητικό Γλέντι με τον Ψαρογιώργη
2025-05-30 19:00 - 23:00 | Πάρκο Δημάρχου Δημήτρη Μπέη, Πάρκο Δημάρχου Δημήτρη Μπέη, Nέος Κόσμος, Αθήνα, Αθήνα, 117 45, Greece
Το Φεστιβάλ του Δήμου Αθηναίων φέρνει τον παλμό της Κρήτης στην Αθήνα, διοργανώνοντας ένα μεγάλο Κρητικό Γλέντι με τον Ψαρογιώργη. Ο Γιώργης ανατράφηκε μέσα στη βαθιά μουσική παράδοση των Ανωγείων, και είναι απόγονος μιας θρυλικής οικογένειας μουσικών του ορεινού αυτού χωριού. Γιος του μοναδικού στο είδος του Ψαραντώνη και ανιψιός του Νίκου Ξυλούρη, του ανθρώπου που συνέβαλε τα μέγιστα στην αναζωπύρωση της κρητικής παραδοσιακής μουσικής, ο Γιώργης έχει καταφέρει να βάλει το λαούτο σε πρώτο πλάνο, δίνοντας πρωταγωνιστικό ρόλο σε ένα όργανο που πολλοί θεωρούσαν συνοδευτικό.

Αντωνία Καούρη Live
2025-05-28 20:00 - 23:00 | Πινακοθήκη Δήμου Αθηναίων, Municipal Gallery of Athens, Αθήνα, Αθήνα, 104 36, Greece
Ένα από τα πιο αινιγματικά πρόσωπα του νέου ελληνικού τραγουδιού, η Αντωνία Καούρη, έρχεται στο Φεστιβάλ του Δήμου Αθηναίων για ένα live γεμάτο μυστήριο και ηλεκτρονικούς ήχους, που θα μας εκπλήξουν.
Η ίδια εντυπωσίασε στο «The Voice» με τη σαγηνευτική φωνή της, ενώ μάγεψε το κοινό ως opening act στις sold out συναυλίες των Coldplay. Θα εμφανιστεί στην «αυλή» της Πινακοθήκης του Δήμου Αθηναίων, ενός κτιρίου με ιστορία ετών και σημείου πολιτισμού για την πόλη.

De Profundis Live: HANDEL Meets CORELLI
2025-05-24 20:00 - 21:00 | Ιερός Καθολικός Καθεδρικός Ναός Αγίου Διονυσίου του Αρεοπαγίτη, Πανεπιστημίου 24, Αθήνα, Αθήνα, 106 72, Greece
Μια μοναδική εμπειρία εκκλησιαστικής και κοσμικής ενόργανης μουσικής του 18ου αιώνα, που συντίθεται από τους πιο σημαντικούς συνθέτες του baroque, G. F. Handel (1685 – 1759) και A. Corelli (1653 – 1713). Εκκλησιαστική και κοσμική ορχηστρική μουσική σε διάφορες μουσικές φόρμες: trio sonata, concerto grosso, overtures σε oratorio και concerto για εκκλησιαστικό όργανο. Μία ευκαιρία να διαπιστώσουμε πώς η εκκλησιαστική μουσική επηρέασε την κοσμική μουσική και επίσης, πώς ο σπουδαίος Handel επηρεάστηκε από τον σπουδαίο βιολονίστα, Corelli.
Εάν ενδιαφέρεστε για την εκκλησιαστική ενόργανη μουσική του 18ου αιώνα ή τη μουσική baroque, τότε μην χάσετε αυτή τη μοναδική ευκαιρία να τις απολαύσετε στον Καθολικό Καθεδρικό Ναό του Αγίου Διονυσίου Αρεοπαγίτη, στις 24 Μαΐου.

*Ορισμένα από τα έργα, θα παρουσιαστούν για πρώτη φορά στην Ελλάδα.

De Profundis Ensemble

A’ Βιολιά
Ηλίας Γυφτονικολός
Ζωή Προκοπίου

Β’ Βιολιά
Κωνσταντίνα Μπάλλα
Χρυσή Τζάβλα

Βιόλα
Ελένη Φουρλάνου

Τσέλο
Μυρτώ Ξηρουχάκη

Κοντραμπάσο
Γιώργος Ντάνης

Εκκλησιαστικό Όργανο
Δάφνη Μελανίτου- Παρασκευά

Πατινάδα με την Αγία Φανφάρα
2025-05-23 20:30 - 22:00 | Πλατεία Αττικής, Πλατεία Αττικής, Αθήνα, Αθήνα, 104 40, Greece
Η Αγία Φανφάρα, η 25μελής μπάντα χάλκινων, ξύλινων πνευστών και κρουστών ανήκει στη σφαίρα των “super stars” της ελληνικής μουσικής. Όχι ως στάση, καθώς κανένα από τα μέλη της δε γίνεται να προσαρμοστεί σε ένα τέτοιο «κοστούμι». Είναι η λατρεία του κοινού που τούς ακολουθεί φανατικά και τούς χαρίζει αυτή τη διάκριση. Η Αγία Φανφάρα δίνει το παρόν στο Φεστιβάλ του Δήμου Αθηναίων με τη συμμετοχή της στο μεγάλο street πάρτυ -μια γιορτή με μουσικές των Βαλκανίων- σε μια διαδρομή που ξεκινά από την πλατεία Αττικής και καταλήγει στην πλατεία του Αγίου Παντελεήμονα.

Μάρθα Μαυροειδή: Χειλανθή
2025-05-22 20:00 - 21:30 | Πλατεία Μητροπόλεως, Πλατεία Μητροπόλεως, Athens, Athens, 105 63, Greece
Μια γιορτή της φωνής με τη συμμετοχή 90 τραγουδιστών.

Η Μάρθα Μαυροειδή παρουσιάζει έργα της γραμμένα αποκλειστικά για φωνές, με καλεσμένους την Άννα Λινάρδου, τον Τάσο Πούλιο, την Αλκμήνη Μπασακάρου, τον Γιώργο Νικόπουλο, το Πολυφωνικό Εργαστήρι Ροδιάς, και το φωνητικό σύνολο CHÓRES. Νέα έργα γραμμένα για φωνές a cappella, εμπνευσμένα από τις μουσικές παραδόσεις του κόσμου, εξερευνούν αυτό το μοναδικό μουσικό όργανο που είναι η ανθρώπινη φωνή.

Συμμετέχει ο Άγγελος Πολυχρόνου στα κρουστά.

Φωτ.: Πάνος Ηλιόπουλος

Papazo Live with Voice Radio
2025-05-22 19:30 - 23:00 | Πλατεία Δεξαμενής, Πλατεία Δεξαμενής, Αθήνα, Αθήνα, 106 73, Greece
Ο Papazó (Βασίλης Παπαζώτος) είναι τραγουδοποιός, μουσικός παραγωγός και γιατρός. Κάθε Κυριακή εδώ και έναν χρόνο ανεβάζει βίντεο από το μπαλκόνι του με διασκευές αγαπημένων μουσικών κομματιών. Μαζί του, καταξιωμένοι καλλιτέχνες, σε μία σειρά που έγινε από νωρίς viral μέσα από το κανάλι του στο Tik Tok.

Στις 22 Μαϊου, ο Papazo έρχεται για μία επετειακή συναυλία στην πλατεία Δεξαμενής και φέρνει μαζί του αγαπημένους, φρέσκους καλλιτέχνες, παρουσιάζοντας μοναδικές διασκευές. Πέννυ Μπαλτατζή, Μιρέλα Πάχου, Νίνα Μαζάνη, Billie Kark, Κατερίνα Λαζαρίδου, Ody Icons και Γιάννης Μαργάρης, υπόσχονται μια κορυφαία μουσική βραδιά.

Lycabettus Sunset Live Cayetano
2025-05-21 20:30 - 22:30 | Άγιος Γεώργιος Λυκαβηττού, Λόφος Λυκαβηττού, Αθήνα, Αθήνα, 114 71, Greece
Αμέτρητες συναυλίες, άλλοτε σόλο, άλλοτε με πολυάριθμες μπάντες, θρυλικά DJ sets, στη σφαίρα της καλής ηλεκτρονικής μουσικής για ταινίες ή θεατρικές παραστάσεις, συνεργασίες με σπουδαίους καλλιτέχνες (Bonobo, Parov Stelar, DJ Krush). Μια μικρή περίληψη του τί σημαίνει το καλλιτεχνικό όνομα «Cayetano», ενός jet setter της μουσικής με παγκόσμιο προφίλ.

Ο Cayetano και η μπάντα του, ανεβαίνουν στην αυλή του Αγίου Γεωργίου Λυκαβηττού, για ένα -once in a lifetime- μουσικό ηλιοβασίλεμα.

Ακούμε τους Νέους 2025 - Ίρις Γκροχ
2025-05-21 20:00 - 21:00 | Μουσείο Ιστορίας του Πανεπιστημίου Αθηνών, Θόλου 5, Αθήνα, Αθήνα, 105 56, Greece
Η Ίρις Γκροχ, διακριθείσα βιολονίστα στο διαγωνισμό «Ακούμε τους Νέους 2025», συμπράττει με τους διακεκριμένους μουσικούς, Ελένη Χατζηαργύρου και Πόπη Μελαπάνη στο πιάνο και Αστέριο Πούφτη στο τσέλο, σε ένα πρόγραμμα με έργα Kreisler, Ravel και Piazzolla.
Το καινοτόμο πρόγραμμα «Ακούμε τους Νέους» είναι ένα ολοκληρωμένο πρόγραμμα στήριξης νεοεμφανιζόμενων μουσικών στο πεδίο της κλασικής μουσικής με συναυλίες, ηχογραφήσεις και φεστιβάλ, που έχει ως στόχο να συστήσει τους νέους μουσικούς στο μελλοντικό τους κοινό. Συγχρόνως επιδιώκει να πραγματοποιεί συναυλίες κλασικής μουσικής σε μη συμβατικούς χώρους, όπως αρχαία θέατρα και εν γενεί πολιτιστικά μνημεία.
Υλοποιείται χάρη στη συνέργεια του Καλογεροπούλειου Ιδρύματος με το σωματείο ΔΙΑΖΩΜΑ, το Μέγαρο Μουσικής Αθηνών και το Τρίτο Πρόγραμμα, ενώ συνεργάζεται με μεγάλους πολιτιστικούς φορείς της χώρας μας όπως οι Κρατικές Ορχήστρες Αθήνας και Θεσσαλονίκης, η Underground Youth Orchestra και το Φεστιβάλ του Δήμου Αθηναίων.
Υλοποιείται με την υποστήριξη των χορηγών/εταιρικών μελών: Ίδρυμα Καπετάν Βασίλη και Κάρμεν Κωνσταντακόπουλου, Vinci/ Ολυμπία Οδός, Διεθνής Αερολιμένας Αθηνών, Περιφέρεια Πελοποννήσου.

Dobrawa Czocher
2025-05-20 20:00 - 21:30 | Ρωμαϊκή Αγορά της Αθήνας, Πολυγνώτου 3, Αθήνα, Αθήνα, 105 55, Greece
Η Πρεσβεία της Πολωνικής Δημοκρατίας στην Αθήνα και το Φεστιβάλ του Δήμου Αθηναίων παρουσιάζουν για πρώτη φορά στην Ελλάδα τη διεθνούς φήμης τσελίστρια Dobrawa Czocher. Με μακρά και πολυβραβευμένη καριέρα ως σολίστ, μουσικός δωματίου και ορχήστρας, η Czocher εξερευνά με πάθος νέες πτυχές του ήχου του βιολοντσέλου, συνδυάζοντας με μαεστρία την κλασική με τη σύγχρονη μουσική.

Η Czocher, ένα από τα κορυφαία ονόματα της «modern classical» μουσικής σκηνής, έχει στο ενεργητικό της δύο άλμπουμ με τη διάσημη πιανίστρια Hania Rani, με την οποία έχει περιοδεύσει σε όλο τον κόσμο. Στη Ρωμαϊκή Αγορά θα εμφανιστεί με το νέο της ντουέτο, την Natalia Czekała στα πλήκτρα να δίνει μία μοναδική ηλεκτρονική αισθητική.

Απαιτείται η κράτηση θέσης.

Ακούμε τους Νέους 2025 - Εβελίνα Τσιαντζή Μαντέ
2025-05-20 20:00 - 21:00 | Μουσείο Ιστορίας του Πανεπιστημίου Αθηνών, Θόλου 5, Αθήνα, Αθήνα, 105 56, Greece
Η Εβελίνα Τσιαντζή Μαντέ, διακριθείσα στο διαγωνισμό «Ακούμε τους Νέους 2025», παρουσιάζει ένα πρόγραμμα με έργα για σόλο πιάνο, ενώ συμπράττει με τον διακεκριμένο βιολίστα, Ηλία Σδούκο. Θα ακουστούν έργα των Bach, Chopin, Prokofiev, Rachmaninoff, Vieuxtemps, Rota και Shostakovich.

Το καινοτόμο πρόγραμμα «Ακούμε τους Νέους» είναι ένα ολοκληρωμένο πρόγραμμα στήριξης νεοεμφανιζόμενων μουσικών στο πεδίο της κλασικής μουσικής, που έχει ως στόχο να συστήσει τους νέους μουσικούς στο μελλοντικό τους κοινό, με συναυλίες, ηχογραφήσεις και φεστιβάλ. Συγχρόνως, επιδιώκει να πραγματοποιεί συναυλίες κλασικής μουσικής σε μη συμβατικούς χώρους, όπως αρχαία θέατρα και εν γενεί πολιτιστικά μνημεία.

Υλοποιείται χάρη στη συνέργεια του Καλογεροπούλειου Ιδρύματος με το σωματείο ΔΙΑΖΩΜΑ, το Μέγαρο Μουσικής Αθηνών και το Τρίτο Πρόγραμμα, ενώ συνεργάζεται με μεγάλους πολιτιστικούς φορείς της χώρας μας όπως οι Κρατικές Ορχήστρες Αθήνας και Θεσσαλονίκης, η Underground Youth Orchestra και το Φεστιβάλ του Δήμοου Αθηναίων.

Υλοποιείται με την υποστήριξη των χορηγών/εταιρικών μελών: Ίδρυμα Καπετάν Βασίλη και Κάρμεν Κωνσταντακόπουλου, Vinci/ Ολυμπία Οδός, Διεθνής Αερολιμένας Αθηνών, Περιφέρεια Πελοποννήσου.
